钦定古今图书集成/明伦汇编/闺媛典/第322卷 > 皇清五十五 > 柯光泰妻陈氏
## 钦定古今图书集成/明伦汇编/闺媛典/第322卷 > 皇清五十五 > 柯光泰妻陈氏

按《漳州府志》：“陈氏，名深秀，平和人。年十六，适漳浦柯光泰。泰家贫，氏日以女红佐养。六载。夫殁，苦节抚两男一女。翁病疯，在床席，夫兄别居，氏独力承事，不避秽恶，寒暑无间。数年，翁亡，两男相继沦没。氏叹曰：‘予不早殉，夫为二子也。今复何望’！” 辄寻自尽。同居劝解之，悒悒病而死，年四十二，与夫合葬。

===陈胜妻纪氏===

按《漳州府志》：“纪氏，泉州人，漳浦陈胜妻。康熙初，胜以军功加都督佥事，随师处州，病亡。纪氏年二十一，遗孤纲甫三岁，矢志自守，长斋绣佛，凡四十四年。夫弟尚有三子，贫而负贩于外。纪氏命纲与尚三子四分其产，尚固辞，竟中分之。尚痛其兄早亡，敬纪氏如母，抚纲如子，至老不衰。乡党咸多纪氏之节，与尚之友” 让焉。